LT Europos Sąjungos oficialusis leidinys C 288/9

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2012/C 288/08

Šiuo paskelbimu suteikiama teisė pareikšti prieštaravimą pakeitimo paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

„HOLSTEINER TILSITER“

EB Nr: DE-PGI-0005-0807-26.04.2010

SGN ( X ) SKVN ( )

1. Pavadinimas:

„Holsteiner Tilsiter“

2. Valstybė narė arba trečioji šalis:

Vokietija

3. Žemės ūkio produkto arba maisto produkto aprašymas:

3.1. Produkto rūšis:

1.3 klasė. Sūriai

3.2. Produkto, kuriam taikomas 1 punkte nurodytas pavadinimas, aprašymas:

„Holsteiner Tilsiter“ (Holšteino-Tilžės) sūris – tai tradiciniu būdu gaminamas puskietis karvės pieno sūris, kuris per visą brandinimą apdorojamas raudonųjų pelėsių grybelių kultūra ir kurio sausosios medžiagos riebumas yra nuo 30 iki 60 proc. „Holsteiner Tilsiter“ gali būti gaminamas ir iš žalio, ir iš pasterizuoto pieno. Šis sūris vis dažniau gaminamas ne klasikinės skritulio, o kepalo formos. Sūrį dengia natūrali plona gelsvai rusvos spalvos plutelė, kuri per mažiausiai penkias savaites trunkantį brandinimą plaunama raudonųjų pelėsių grybelių kultūros, išrūgų ir lieso pieno mišiniu arba sūdytu vandeniu. Šviesiai geltonas sūris pusiau kietas, lankstus ir labai elastingas. Dėl specifinio gamybos metodo „Holsteiner Tilsiter“ sūris pasižymi būdingomis skylutėmis ir įtrūkimais. Nelygu laikymo sąlygos, jo skonis gali būti nuo švelnaus ir truputį pikantiško iki stipraus pikantiško. Sūris gaminamas kepalo arba keturkampio formos, sveria nuo 3,5 iki 5 kg.

„Holsteiner Tilsiter“ gaminamas trijų riebumo pakopų: daugiau kaip 30 proc. sausosios medžiagos riebumo, daugiau kaip 45 proc. sausosios medžiagos riebumo ir daugiau kaip 60 proc. sausosios medžiagos riebumo. Mažiausias galimas sausosios medžiagos riebumas – 30 proc. „Holsteiner Tilsiters“ dažniausiai gaminamas be prieskonių. Vienintelis kartais naudojamas prieskonis – kmynai. Kitokie prieskoniai nenaudojami.

3.3. Žaliavos (taikoma tik perdirbtiems produktams):

Sūriui gaminti naudojamas pienas neprivalo būti iš minėtos geografinės vietovės.

3.4. Pašarai (taikoma tik gyvūniniams produktams):

—

3.5. Specialūs gamybos veiksmai, atliktini nustatytoje geografinėje vietovėje:

Visi sūrio gamybos etapai, nuo žaliavos priėmimo iki mažiausiai penkias savaites trunkančio laikymo ir brandinimo, turi vykti nustatytoje geografinėje vietovėje.

3.6. Specialios pjaustymo, trynimo, pakavimo ir kt. taisyklės:

—

3.7. Specialios ženklinimo etiketėmis taisyklės:

—

4. Glaustas geografinės vietovės apibūdinimas:

Vokietijos Fereracinės Respublikos Šlėzvigo-Holšteino žemė. Istoriniai dokumentai įrodo, kad sritis, kurioje gaminamas „Holsteiner Tilsiter“, nuo pirmosios XX amžiaus pusės (maždaug nuo 1920 m.) apima dabartinės federalinės Šlėzvigo-Holšteino žemės teritoriją.

5. Ryšys su geografine vietove:

5.1. Geografinės vietovės ypatumai:

Specifinė „Holsteiner Tilsiter“ gamybos technologija, su ja susijusi savita šio sūrio konsistencija ir išvaizda galėjo susiformuoti tik šioje vietovėje su toliau nurodytomis viena kitą papildančiomis ypatingomis sąlygomis.

Šlėzvigas-Holšteinas yra tarp Šiaurės ir Baltijos jūrų, todėl šios žemės klimatas labai sąlygojamas jūrinių veiksnių. Dėl geografinės padėties ir dirvožemio savybių susiformavo savitos augalų bendrijos, kurių pašarinės savybės taip pat savitos. Jos buvo palankios pienininkystei bei sūrininkystei, ir, be abejo, lėmė pikantiškai aromatingą „Holsteiner Tilsiter“ sūrio skonį.

Pienininkystė Šlėzvigo-Holšteino žemėje turi senas tradicijas, nes šios srities sąlygos jai ypač palankios. Jau XVI amžiaus pabaigoje Šlėzvigo ir Holšteino hercogystėse pieno produktų buvo pagaminama daugiau nei vietos gyventojams reikėjo. Tais laikais profesines pienininkystės žinias į šalį atgabeno pabėgėliai iš Olandijos. XIX amžiaus pabaigoje paplito pienininkystės ūkių bendrijų sistema. Vien 1888 m. įsteigtas 251 pienininkystės ūkis. Dėl išvystytos pieno produktų gamintojų infrastruktūros, aukštos jų kvalifikacijos, taip pat dėl palankaus klimato ir dirvožemio Šlėzvigas-Holšteinas yra viena geriausiai vertinamų pienininkystės vietovių visoje Europoje. Neatsitiktinai „Holstein-Frisian“ pieninių karvių (Vokietijoje dar vadinamų juodmargėmis) veislė žinoma visame pasaulyje. Gausūs šios federalinės žemės pieno ir šliužo fermento ištekliai sudarė puikias sąlygas sūrininkystei. Vis dėlto šiais laikais Šlėzvigo-Holšteino sūrio gamintojai naudoja ne tik šios geografinės vietovės pieną.

5.2. Produkto ypatumai:

Jau šimtą dvidešimt metų „Holsteiner Tilsiter“ yra puikiai žinomas kokybiškas vietinis sūris. Iš istorinių dokumentų matyti, kad Holšteino Šveicarijoje, Behl ūkyje, panašus sūris buvo gaminamas dar XVI amžiuje. Tilžės sūrio receptūrą 1840 m. pirmą kartą užrašė ponia Westpfahl, gyvenusi viename Tilžės (Tilsit) ūkyje tuometėje Rytų Prūsijoje. Taip atsirado šios sūrio rūšies pavadinimas. XIX amžiaus pabaigoje ši receptūra atkeliavo į dabartinę Šlėzvigo-Holšteino teritoriją. Netrukus Tilžės sūris čia tapo vienu mėgstamiausių sūrių – taip yra iki šiol.

Knygoje „Sūrio gamyba ir sūrio patiekalai Vokietijoje nuo 1800 m.“ (Käsebereitung und Käsespeisen in Deutschland seit 1800, Frank Roeb, Maincas, 1976 m.) rašoma: „Šlėzvige-Holšteine „Tilžės sūris“ pradėtas gaminti dar vėliau – žinoma, kad iki 1900 m. Tilžės sūris iš esmės negamintas. Vėliau jo gamybą net ėmė skatinti valstybė (nuo 1929 m., žr. Middelhauve).“

Dabar Šlėzvigas-Holšteinas laikomas pagrindine Tilžės sūrio gamybos vieta (žr. Dr. Oetker Lebensmittel-Lexikon, 2004 m., p. 812; C. Dumont, Kulinarisches Lexikon, 1998 m., p. 516; straipsnį „Essen & Trinken im Detail“, „mein coop magazin“: „Holsteiner Tilsiter und Beaujolais AOC“). Leidinio „Slow Food Conviviums Hamburg“ (Burchard Bösche, 2005 m.) paskelbtame straipsnyje „Tilžės sūris – iš Baltijos pakrantės“ („Tilsiter – Käse der Ostsee“) sakoma: „Šiais laikais Šlėzvigas-Holšteinas, žemė tarp dviejų jūrų, yra, be abejo, svarbiausias Tilžės sūrio gamintojas“.

Apklausti šios srities specialistai patvirtina, kad „Holsteiner Tilsiter“ sūris (kurio pavadinimas apima ir Šlėzvigo-Holšteino žemėje gaminamus Tilžės (Tilsiter) sūrius) yra gerai žinomas ir mėgstamas vietos produktas. Tai patvirtinama ir leidinyje „Vokiškos virtuvės kultūros istorija („Kulturgeschichte der deutschen Küche“, Peter Peter, 2005 m., p. 135). Čia sakoma: „Holsteiner Tilsiter, Würchwitzer Milbenkäse, Allgäuer Bergkäse, (…) palyginti su Prancūzija ar Italija, ir net su Anglija ar Airija, kokybiškų vokiškų sūrių įvairovė gana menka.“„Holsteiner Tilsiter“ sūrio išskirtinumas pažymimas ir įvairiuose interneto šaltiniuose. Interneto portale „Viskas apie sūrį“ („Alles Käse – das Infoportal“, http://www.walserstolz.de) rašoma: ypač senos Tilžės sūrio tradicijos Šiaurės Vokietijoje ir visoje Baltijos jūros pakrantėje. Daugiausia šio sūrio pagaminama Šlėzvigo-Holšteino žemėje – čia sąvokos Tilžės sūris ir puskietis sūris vis dar pavartojamos kaip sinonimai.“ JAV parengtame vokiškų maisto produktų vadove (http://www.germanfoods.org) sakoma: „ … the areas of Schleswig-Holstein (…) in the northern part of Germany also produce some of Germany’s more famous cheeses sich as (…) Tilsit (…)“. Apie šį sūri kalbama ir įmonės „Paulsen“ interneto svetainėje (http://www.party-paulsen.de): „Holsteiner Tilsiter – geriausias Šlėzvigo-Holšteino sūris“.

Per ilgus dešimtmečius brandinimo rūsiuose susiformavusios savitos natūralios ir tik šiai vietovei būdingos bakterijų kultūros suteikia „Holsteiner Tilsiter“ sūriui unikalų pikantišką skonį, kuris aiškiai skiriasi nuo kitose geografinėse vietovėse pagamintų Tilžės sūrių.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys:

Tai, kad „Holsteiner Tilsiter“ laikomas išskirtiniu ir taip gerai vertinamas, susiję ne tik su senomis Šlėzvigo-Holšteino pienininkystės ir sūrininkystės tradicijomis – pirmiausia tai lėmė šio krašto pienininkų meistriškumas ir profesinės žinios. Taikydami tradicinius pieno perdirbimo būdus, ūkininkai šimtmečius kūrė šio krašto sūrių gamybą. Seni receptai ir ūkininkų sukaupta sūrininkystės patirtis buvo perduodami iš kartos į kartą. Taip susiformavo tradicinės šio krašto sūrių rūšys. Išskirtinis iki pat šių dienų liko „Holsteiner Tilsiter“. Tai keleto giminingų rūšių vietinis produktas, žinomas ir labai mėgstamas ne tik šiame regione.

Būdingas pikantiškas „Holsteiner Tilsiter“ skonis ir klasikinis jo akytumas šio krašto sūriui buvo būdingas dar iki jį pavadinant Tilžės sūriu. XIX amžiaus pabaigoje šis pavadinimas iš Rytų Prūsijos atkeliavo į Šlėzvigą-Holšteiną ir buvo suteiktas šiame krašte pagal panašią receptūrą gaminamam sūriui. Nuo tada ir atsirado Šlėzvigo-Holšteino Tilžės sūris, arba kitaip, „Holsteiner Tilsiter“.

Sena kaimiška sūrininkystės tradicija Šlėzvige-Holšteine pamažu kito iki pat šių dienų. Profesinis pienininkų rengimas, šiais laikas daugiausia organizuojamas Bad Malentėje įsikūrusiame mokymo centre (Lehr- und Versuchsanstalt für Milchwirtschaft), puikiai vertinamas ne tik šios federalinės žemės specialistų.

„Holsteiner Tilsiter“ pelnė pripažinimą už labai savitą aromatą ir ypatingą skonį, pabrėžiamą pagardinant sūrį kmynais. Išgauti šias dvi savybes galima tik naudojant specialias bakterijų kultūras, kurių rūšys ir deriniai įmanomi tik regiono tarp Šiaurės ir Baltijos jūrų klimato sąlygomis.

„Holsteiner Tilsiter“ gaminančios įmonės yra vienos svarbiausių „Šlėzvigo-Holšteino sūrio kelio“ asociacijos – svarbios ne tik šios federalinės žemės mastu – narių. Šiai asociacijai priklauso maždaug 40 sūrininkystės įmonių. Jos skatina puoselėti Šlėzvigo-Holšteino sūrininkystės tradicijas ir gamina apie 120 rūšių sūrių. Mintis įsteigti tokią asociaciją kilo 1999 m., kulinarinio judėjimo „Slow Food“ iniciatyva prie Hamburgo esančiame lauko muziejuje „Kiekeberg“ atidarius sūrio turgų. Dėl čia pristatytų Šlėzvigo-Holšteino sūrių įvairovės šio krašto sūrininkystės meistrai buvo praminti „Šiaurės vynininkais“. Pristatant Šlėzvigą-Holšteiną kaip sūrio kraštą, šiame turguje pirmiausia buvo pasiūlyta įvairių „Holsteiner Tilsiter“ rūšių sūrio.

Nuoroda į paskelbtą specifikaciją:

(Reglamento (EB) Nr. 510/2006 5 straipsnio 7 dalis)

Visa specifikacija paskelbta:

2009 m. liepos 24 d. Markenblatt Nr. 30, 7a-aa dalis, p. 13378

http://register.dpma.de/DPMAregister/geo/detail.pdfdownload/7201

(1) OL L 93, 2006 3 31, p. 12.